Агенцијата за заштита на правото на слободен пристап до информациите од јавен карактер согласно член 109 став 9 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Здружение на граѓани Балканска истражувачка репортерска мрежа БИРН Скопје, преку полномошникот Владо Апостолов од Скопје, вработен во Здружението, поднесена против Решение на Влада на Република Северна Македонија – Канцеларија на претседателот на Владата, по предметот Барање за пристап до информации од јавен карактер, на 29.10.2024 година го донесе следното

**Р Е Ш Е Н И Е**

1. Жалбата изјавена од Здружение на граѓани Балканска истражувачка репортерска мрежа БИРН Скопје, преку полномошникот Владо Апостолов од Скопје, вработен во Здружението, поднесена против Решението на Владата на Република Северна Македонија – Канцеларија на претседателот на Владата бр.08-1725/2 од 15.10.2024 година, заведена во Агенцијата под бр.08-294 на 16.10.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.08-1725/2 од 15.10.2024 година СЕ ПОНИШТУВА.**

**2. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Здружение на граѓани Балканска истражувачка репортерска мрежа БИРН Скопје, како што е наведено во Жалбата, на 24.09.2024 година поднело Барање за пристап до информации од јавен карактер до Влада на Република Северна Македонија – Канцеларија на претседателот на Владата, со кое побарало по е-маил да му се достави фотокопија од следната информација:

„- Сите поединечни договори со кои се ангажирани советниците и надворешните соработници на претседателот на Владата, Христијан Мицкоски.“

Постапувајќи по ова Барање, Имателот на информации на 15.10.2024 година Барателот му доставил Одговор на барање бр.08-1725/3 од 15.10.2024 година и Решение со кое му се одобрува пристап бр.08-1725/2 од 15.10.2024 година. Во Одговорот е наведено: „Претседателот на Владата, согласно членот 22 од Законот за вработени во јавниот сектор има правно на 25 посебни советници кои се предвидени во Правилникот за систематизација..Во овој момент претседателот на Владата, Христијан Мицкоски нема именувано ниту еден посебен советник. Во однос на барањето за информација за надворешните советници, Ве информираме дека досега се работно ангажирани со договор неколкумина надворешни советници кои се од редот на професори, научници...Со оглед на фактот што тимот од надворешни советници сеуште е во фаза на доекипирање, Ве информираме дека целиот список ќе биде објавен во јавноста по негово финализирање“. Во Решението со кое Барањето се одобрува, пак се цитирани законски одредби, како член 20, 22 и 24 од Законот за слободен пристап до информации од јавен карактер, поради кои Имателот на информации одлучил како во диспозитивот на ова Решение.

Незадоволен од наведеното Решение и Одговорот на барање, Барателот на информации во законски предвидениот рок поднесе Жалба, заведена во архивата на Агенцијата под бр.08-294 на 16.10.2024 година. Во Жалбата е наведено: „Во дописот од Владата не е одговорено на нашето прашање, туку се наведува дека „со оглед на фактот што тимот на надворешни советници сеуште е во фаза на доекипирање....“

Агенцијата со електронски допис бр.08-294 од 16.10.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на допсит на Агенцијата.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер, поради следното:

Имателот на информации иако постапил по Барањето согласно член 20 од Законот за слободен пристап до информации од јавен карактер, но не му ја доставил бараната информација на Барателот.

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1 и 22 од истиот Закон, е должен да ја информира јавноста со објавување на податоци од негова надлежност, список на вработени кај имателот на информацијата со позиција, службен е-маил и службен телефон и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес во спортот.

Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно **решение** да му ги достави бараните информации со кои располага до моментот на поденесување на Барањето, **на начин и во форма наведени во Барањето.**

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**